## Mazón subratlla la inversió de 40 milions d’euros “en temps rècord i sense burocràcia” per a la recuperació de la província de Castelló després de les riuades

*** Ressalta la dotació de 12 milions d’euros de la Generalitat als ajuntaments afectats per les inundacions, “dels quals ja s’ha abonat el 80 %, que se sumen als 8,2 milions d’euros per a reparar camins rurals i altres 15 milions d’euros per a vies forestals”
* Lamenta “l’abandó” del Govern central a 71 municipis de Castelló damnificats i 28 de la província de València amb “0 euros en ajudes” i reclama l’execució de les obres previstes en barrancs i llits
* Destaca que la Generalitat ha destinat més de 92.000 euros a l’Ajuntament d’Alcalà de Xivert per a la reparació del camí de l’Atall i sol·licita a l’Estat que repare la costa d’Alcossebre que “acumula danys temporal darrere temporal”**

El president de la Generalitat, Carlos Mazón, ha realçat el compromís del Consell i la Diputació de Castelló amb “la inversió de 40 milions d’euros en temps rècord i sense burocràcia” per a ajudar a la recuperació de les zones de la província de Castelló afectades per les riuades.

Així s’ha manifestat després de visitar, juntament amb la presidenta de la Diputació de Castelló, Marta Barrachina, i el conseller d’Emergències i Interior, Juan Carlos Valderrama, les obres de reparació del camí d’accés a Capicorb a Alcalà de Xivert-Alcossebre.

Unes actuacions que s’inclouen en la línia de 12 milions d’euros que la Generalitat ha posat a la disposició de 71 ajuntaments de la província de Castelló per a donar-los suport en els gastos urgents i extraordinaris que hagen hagut d’escometre pels danys causats per les riuades.

El cap del Consell ha subratllat que l’executiu valencià “ja ha abonat el 80 % d’estes ajudes”. En concret, s’han pagat més de 9,3 milions d’euros a 59 ajuntaments de la província, al mateix temps que s’estan resolent les sol·licituds restants.

El president ha explicat que “estem complint amb els ciutadans de la província, responent a les necessitats de les localitats i pagant les ajudes perquè arriben en temps rècord als beneficiaris”.

En este sentit, el cap del Consell ha indicat que esta iniciativa se suma a altres com els 8,2 milions d’euros per a reparar més de 150 punts en camins rurals afectats per les riuades de vora 60 poblacions de les comarques dels Ports, el Baix Maestrat, la Plana Alta, l’Alt Maestrat, l’Alt Palància i l’Alt Millars, així com 15 milions d’euros per a vies forestals per a previndre els riscos d’incendis de la temporada estival.

Per la seua banda, Marta Barrachina, ha destacat que les ajudes als municipis afectats per les fortes pluges de l’any passat “han arribat ràpidament gràcies al compromís del Consell”. La dirigent provincial ha reiterat que “a on el Govern d’Espanya oferix paraules buides, des del Consell i esta Diputació hi ha solucions i ajudes concretes”.

**Abandó i indiferència del Govern central**

En este sentit, Mazón ha lamentat “l’abandó” del Govern d’Espanya als danys patits per estes 71 poblacions castellonenques, a les quals se n’afigen 28 de la província de València, per a les quals ha destinat “zero ajudes i zero euros”.

Per això, ha tornat a reivindicar a l’executiu central que incloga estos municipis en els seus decrets com ha fet la Generalitat perquè puguen rebre els recursos que es mereixen per a reparar els desperfectes ocasionats per les inundacions.

Així mateix, el cap del Consell també ha reclamat a l’Estat “l’execució immediata de les obres previstes en barrancs i llits de la província de Castelló” a on hi ha comptabilitzades per la Confederació Hidrogràfica del Xúquer (CHX) 91 zones inundables.

El president ha exigit al Govern que no demore estos projectes previstos per un valor de 100 milions d’euros que “mereixen els castellonencs per a donar tranquil·litat a la província”.

A més, Mazón ha criticat la “negligència” del Govern central per no dur a terme les accions de protecció i reparació de la costa d’Alcossebre que “acumula danys temporal darrere temporal sense que actue l’Estat”.

Davant d’este abandó del Govern d’Espanya, el president ha recordat que la Generalitat està realitzant la major resposta inversora per a reprendre l’activitat econòmica i social de la província que “estem demostrant amb pressupostos, inversions, obres i fets”.

**Actuacions a Alcalà de Xivert-Alcossebre**

La Generalitat ha destinat 92.252,85 euros a l’Ajuntament d’Alcalà de Xivert-Alcossebre per a afrontar gastos extraordinaris a conseqüències de les riuades. En concret, esta quantitat està destinada a la reparació dels despreniments en el camí l’Atall, principal via d’accés a la zona de Capicorb, que havia quedat intransitable en quatre punts.

En total, es va actuar sobre una extensió de 514 m² en quatre ubicacions per a procedir a la neteja d’accessos, camins i infraestructures en esta àrea per a la retirada d’enderrocs i la reposició i construcció de les estructures danyades per les inundacions.

Fecha: 23/04/2025